Bejaarde op verjaardag in aftree-oord vermoorDie Duncan Ferguson-aftreeoord. Foto: Google Maps Ao. Alwin Labans, woordvoerder van die polisie, het aan Maroela Media gesê die man se liggaam is gevind nadat sy huishulp omstreeks 08:00 by die Duncan Ferguson-aftreeoord opgedaag het. “Sy het die klokkie by die oord se hek gedruk, maar daar was geen antwoord nie. Sy het toe die tuinwerker gevra om vir haar die hek oop te maak.” Die man se kothuis was egter ook gesluit en die huishulp het die opsigter van die aftree-oord geroep. Nadat hulle die man gebel het en hy nie geantwoord het nie, het hulle die huisie oopgesluit en binnegegaan. “Hulle het sy liggaam op sy bed aangetref, met sy hande vasgebind,” het Labans gesê. “Daar was bloed aan sy neus, maar andersins geen sigbare wonde of beserings nie. Die hele huis was omgekeer en dit het gelyk asof die moordenaars goed gesoek het om te steel.” Volgens Labans was ŉ venster in die huis oop en het die verdagtes vermoedelik so toegang tot die kothuis verkry. “Ironies genoeg is dit vandag sy verjaarsdag. Hy het 85 jaar oud geword,” het hy gesê. ŉ Nadoodse ondersoek sal die presiese oorsaak van sy dood bepaal. Die man se naam kan nog nie bekendgemaak word nie. Labans het gesê die man se seun was op die moordtoneel, maar die res van sy naasbestaandes moet nog van sy dood ingelig word. ŉ Saak van moord en huisroof word ondersoek. Niemand is nog in verband met die voorval in hegtenis geneem nie.